मालभाड़े के नए रेट तय; अंबुजा-ACC में कल से प्रॉडक्शन, यूनियन से चर्चा करेंगे ट्रक ऑपरेटर
हिमाचल प्रदेश में 65 दिन से चल रहा सीमेंट फैक्ट्री विवाद आखिरकार आज सुलझ ही गया। ट्रक ऑपरेटर्स 9.30 और 10.30 रुपये माल भाड़े पर मान गए हैं और कल से ही काम पर लौटने के लिए भी तैयार हैं।
हिमाचल प्रदेश में अडानी ग्रुप की दो सीमेंट कंपनियों और ट्रक ऑपरेटर्स के बीच मालभाड़े के रेट को लेकर 65 दिन से चल रहा विवाद सुलझ गया है। सोमवार को शिमला में मुख्यमंत्री सुखविंदर सिंह सुक्खू की मौजूदगी में दोनों पक्षों के बीच मालभाड़े के नए रेट पर सहमति बन गई। मीटिंग में मालभाड़े के नए रेट 9.30 रुपए प्रति किलोमीटर प्रतिटन और 10.30 रुपये प्रति किलोमीटर प्रति टन तय हुए।
मुख्यमंत्री की मौजूदगी में मीटिंग में ट्रक ऑपरेटर्स के प्रतिनिधियों ने कहा कि प्रदेश और लोगों के हितों को ध्यान में रखते हुए वह मालभाड़े के नए रेट स्वीकार करते हैं। हालांकि इस रेट के कारण उन्हें सालाना 5 से 7 लाख रुपये तक का नुकसान झेलना पड़ेगा लेकिन वह जनहित और प्रदेश हित में यह नुकसान झेलने को तैयार हैं।
मीटिंग के बाद अडानी ग्रुप के अधिकारियों ने कहा कि वह अपनी दोनों कंपनियों, अंबुजा और ACC के प्लांट में मंगलवार से ही प्रॉडक्शन शुरू करने को तैयार हैं। मीटिंग में पहुंचे ट्रक ऑपरेटर्स यूनियन के प्रतिनिधियों ने कहा कि वह भी कल से काम पर लौटने को तैयार हैं, लेकिन उससे पहले मालभाड़े के नए रेट पर वह यूनियन के अन्य सदस्यों से चर्चा करेंगे।
गतिरोध टूटा है, डिस्पैच का मुद्दा अभी बाकी- रामकिशन
बाघल लैंड लूजर परिवहन सहकारी सभा के पूर्व प्रधान और कोर कमेटी के सदस्य रामकिशन ने मीडिया से बात करते हुए कहा है कि माल भाड़े को लेकर सीमेंट कंपनी के साथ जारी गतिरोध टूटा है, लेकिन ट्रक ऑपरेटरों के बाकी मुद्दों को सुलझाने की एक्सरसाइज जारी रहेगी। सीमेंट कंपनी के साथ अभी डिस्पैच का मुद्दा बाकी है।
सरकार ने DC की अध्यक्षता में एक कमेटी बनाई है। कल उस कमेटी के साथ बात करके तय होगा कि दाड़लाघाट से सीमेंट क्लिंकर का क्या डेस्टिनेशन होगा। मुख्यमंत्री के इस अनाउंसमेंट को जनरल हाउस में ले जाएंगे और लोगों को इस रेट पर मनाने के लिए राजी करने का प्रयास किया जाएगा।
CM के साथ तीसरे दौर की वार्ता
CM सुखविंदर सिंह सुक्खू ने सोमवार को अडानी ग्रुप और ट्रक ऑपरेटर्स के बीच चल रहे विवाद सुलझाने के लिए तीसरे दौर की वार्ता की। अर्की के लोकल विधायक होने के नाते CPS संजय अवस्थी ने बैठक की शुरुआत की। उसके बाद मुख्यमंत्री मीटिंग में पहुंचे। सीएम की मौजूदगी में दोनों पक्षों के बीच मालभाड़े के नए रेट पर सहमति बन गई।
नया मालभाड़ा
अंबुजा और ACC सीमेंट कंपनियों के अधिकारियों और ट्रक ऑपरेटर्स यूनियन के प्रतिनिधियों के बीच हुई मीटिंग में काफी चर्चा के बाद मालभाड़े के नए रेट पर सहमति बन गई। दोनों पक्ष मल्टीएक्सेल ट्रक के लिए प्रति किलोमीटर प्रतिटन 9.30 रुपये पर सहमत हो गए। इसी तरह सिंगल एक्सेल ट्रकों का मालभाड़ा 10.30 पैसे प्रति किलोमीटर प्रति टन तय किया गया।
अडानी ग्रुप ने घटा दिए थे रेट
15 दिसंबर 2022 से पहले अंबुजा और ACC सीमेंट कंपनियां सिंगल एक्सेल गाड़ियों के लिए प्रति किलोमीटर प्रति टन 11.41 रुपए और मल्टी एक्सेल ट्रकों के लिए 10.58 रुपये प्रति किलोमीटर प्रति टन के हिसाब से पेमेंट कर रही थीं। अडानी ग्रुप ने अंबुजा और ACC कंपनियां खरीदने के बाद माल भाड़े के रेट को ज्यादा बताते हुए नए रेट तय कर दिए। अडानी ग्रुप ने माल भाड़े के रेट घटाकर 6.50 रुपये प्रति किलोमीटर प्रति टन कर दिए जिसके बाद ट्रक ऑपरेटर हड़ताल पर चले गए।
मुख्यमंत्री सुखविंदर सिंह सुक्खू ने भी मीटिंग के दौरान अडानी ग्रुप के रेट को गलत बताते हुए इसे ट्रक ऑपरेटरों के हित के खिलाफ बताया।
16 दौर की बैठकें
15 दिसंबर को अंबुजा और ACC का प्लांट बंद होने के बाद दोनों पक्षों के बीच सहमति बनाने के लिए सरकार के साथ 16 दौर की बैठकें हुईं, मगर हल नहीं निकला। उद्योग मंत्री हर्षवर्धन को विवाद सुलझाने की जिम्मेदारी मिलने के बाद नए रेट तय करने के लिए हिमकॉन को कंसल्टेंट नियुक्त किया गया। उसके बाद मुख्यमंत्री ने अडानी ग्रुप के CEO लेवल के अफसरों को बुलाकर 3 दौर की बैठकें की। सोमवार को हुई बैठक में माल भाड़े के नए रेट फाइनल हो गए।
35 हजार लोगों की रोजी-रोटी प्रभावित हुई
अंबुजा और ACC सीमेंट कंपनियों के प्लांट बंद होने की वजह से बरमाणा और दाड़लाघाट एरिया के तकरीबन 35 हजार लोगों की रोजी-रोटी प्रत्यक्ष व अप्रत्यक्ष तौर पर प्रभावित हुई। दोनों प्लाटों में लगे 8 हजार ट्रक ड्राइवर और कंडक्टर बेरोजगार हो गए। इसी तरह सीमेंट प्लांट में काम करने वाले लगभग 2 हजार श्रमिक भी घर बैठने को मजबूर हैं।
दाड़लाघाट: सोलन जिले की दाड़लाघाट अंबुजा सीमेंट फैक्ट्री में 2958 ट्रक माल ढुलाई के काम पर हैं। इसके अलावा 800 कर्मचारी स्थायी और अस्थायी रूप से रोजगार कमा रहे थे। अब यह सब लोग घर बैठने काे मजबूर हो गए हैं। अकेले अंबुजा सीमेंट प्लांट में रोजाना 5 से 6 मीट्रिक टन उत्पादन होता है।
बरमाणा: बिलासपुर जिले की बरमाणा सीमेंट फैक्ट्री में 2 ट्रक सोसायटियां एक्स सर्विसमैन और दूसरी बिलासपुर जिला ट्रक सोसाइटी है। इनमें लगभग 4 हजार ट्रक हैं, जिन पर करीब साढ़े 5 हजार ड्राइवर-कंडक्टर काम करते हैं। इसके अलावा कंपनी में लगभग 1200 कर्मचारी मजदूरी व अन्य कार्यों में लगे हैं।